Page:Ludus Coventriae (1841).djvu/239

 ffyrst xal hange the the devyl of helle, Or we suche folyes xulde ffulfylle; Thow it lyke the nevyr so ille, Befforn the prophete thou xalt have lawe, Lyke as Moyses doth charge us tylle, With grett stonys thou xalt be slawe.

Accusator. Com forthe apase, thou stynkynge scowte! Before the prophete thou were this day; Or I xal ȝeve the suche a clowte,  That thou xalt falle downe evyn in the way. Scriba. Now, be grett God! and I the pay,  Suche a buffett I xal the take, That alle the tethe, I dare wel say,   Withinne thin heed ffor who xul shake. Phariseus. Herke, sere prophete, we alle ȝow pray  To gyff trewe dome and just sentence Upon this woman, whiche this same day   In synfulle advowtery hath don offense. Hic Jhesus, dum isti accusant mulierem, continue debet digito suo scribere in terra,

Accusator. Se, we have brought here to ȝour presens, Becawse ȝe ben a wys prophete, That ȝe xal telle be consyens, What dethe to hyre ȝe thynke most mete.

Scriba. In Moyses lawe ryght thus we fynde, That suche fals lovers xul be slayn, Streyte to a stake we xul hem bynde, And with grett stonys brest out ther brayn. Of ȝour concyens telle us the playn, With this woman what xal be wrought; Shalle we lete here go qwyte agayn, Or to hire dethe xal she be brought?